Številka: 007-64/2014-65

Datum: 24.3.2014

Zadeva: Prošnja za razlago 51. člena ZIPRS1415

Spoštovani,

prejeli smo vaš dopis, v katerem nas prosite za mnenje, ali mora Ministrstvo za finance v skladu z 51. členom ZIPRS1415 posredovati izhodišča za pripravo kadrovskih načrtov tudi Agenciji za zavarovalni nadzor in Agenciji za trg vrednostnih papirjev.

Sporočamo vam, da ZIPRS1415 v drugem odstavku 51. člena določa, da mora predstojnik neposrednega uporabnika proračuna države posrednim uporabnikom proračuna iz svoje pristojnosti posredovati izhodišča za pripravo kadrovskega načrta. Izhodišča morajo biti pripravljena tako, da se bo skupno število zaposlenih pri posrednih uporabnikih proračuna iz njegove pristojnosti, v obdobju januar 2014-januar 2015 znižalo za 1%. Na podlagi tretjega in šestega odstavka 51. člena ZIPRS1415 je bila sprejeta Uredba o načinu priprave kadrovskih načrtov posrednih uporabnikov proračuna in metodologiji spremljanja njihovega izvajanja za leti 2014 in 2015 (Uradni list RS, št. 12/14: v nadaljevanju: uredba). Posredni uporabniki proračuna, za katere veljajo določbe uredbe, so posredni uporabniki proračuna, kot jih določa Zakon o javnih financah (Uradni list RS, št. 11/11 – UPB4 in 101/13 - ZJF). Skladno s 6. točko 3. člena ZJF so posredni uporabniki javni skladi, javni zavodi in agencije, katerih ustanovitelj je država oziroma občina.

51. člen ZIPRS1415 in uredba ne izvzemata veljavnosti teh določb za posamezne posredne uporabnike proračuna, v področni zakonodaji (7. člen Zakona o spremembah in dopolnitvah Zakona o zavarovalništvu (Uradni list RS, št. 69/08 – ZZavar-E) in 18. člen Zakona o spremembah in dopolnitvah Zakona o trgu finančnih instrumentov (Uradni list RS, št. 69/08 – ZTFI-A)) pa je za Agencijo za zavarovalni nadzor in Agencijo za trg vrednostnih papirjev določena le neveljavnost določb Zakona o javnih uslužbencih, ki urejajo kadrovske načrte.

S spoštovanjem,

**Mojca RAMŠAK PEŠEC**

**GENERALNA DIREKTORICA**

Poslano:

* naslov